DEĊIŻJONI TAL-KUNSILL
tat-3 ta’ Ġunju 2008
li tabroga d-Deċiżjoni 2005/694/KE dwar l-eżistenza ta’ defiċit eċċessiv fl-Italja
(2008/560/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 104(12) tiegħu,
Wara li kkunsidra r-rakkomandazzjoni mill-Kummissjoni,
Billi:
(1)
Permezz tad-Deċiżjoni tal-Kunsill 2005/694/KE (1), b’segwitu għal rakkomandazzjoni mill-Kummissjoni skond l-Artikolu 104(6) tat-Trattat, ġie deċiż li fl-Italja kien hemm defiċit eċċessiv. Il-Kunsill innota li d-defiċit pubbliku ġenerali kien ogħla minn iżda qrib il-valur ta’ referenza ta’ 3 % tal-PGD kemm fl-2003 kif ukoll fl-2004, filwaqt li d-dejn gross tal-gvern ġenerali kien madwar 106-107 % tal-PGD fis-sentejn li huma, u b’hekk b’mod ċar ogħla mill-valur ta’ referenza ta’ 60 % tal-PGD tat-Trattat, u ma naqasx b’pass sodisfaċenti fis-snin reċenti.
(2)
Fit-28 ta’ Lulju 2005, skond l-Artikolu 104(7) tat-Trattat u l-Artikolu 3(4) tar-Regolament tal-Kunsill (KE) 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ defiċit eċċessiv (2), il-Kunsill għamel rakkomandazzjoni indirizzata lill-Italja abbażi ta’ rakkomandazzjoni mill-Kummissjoni, bil-ħsieb li s-sitwazzjoni ta’ defiċit eċċessiv tinġieb fi tmiemha sa mhux aktar tard mill-2007. Ir-rakkomandazzjoni kienet ippubblikata.
(3)
Skond l-Artikolu 104(12) tat-Trattat, Deċiżjoni tal-Kunsill dwar l-eżistenza ta’ defiċit eċċessiv għandha tiġi abrogata meta, fil-fehma tal-Kunsill, id-defiċit eċċessiv fl-Istat Membru kkonċernat ikun ġie kkoreġut.
(4)
Skond il-Protokoll dwar il-proċedura ta’ defiċit eċċessiv anness mat-Trattat, il-Kummissjoni tipprovdi d-data għall-implimentazzjoni tal-proċedura. Bħala parti mill-applikazzjoni tal-Protokoll, l-Istati Membri għandhom jinnotifikaw data dwar id-defiċit u d-dejn tal-gvern u dwar varjabbli assoċjati oħrajn, darbtejn fis-sena, jiġifieri qabel l-1 ta’ April u qabel l-1 ta’ Ottubru, skond l-Artikolu 4 tar-Regolament tal-Kunsill (KE) Nru 3605/93 tat-22 ta’ Novembru 1993 dwar l-applikazzjoni tal-Protokoll dwar il-proċedura ta’ defiċit eċċessiv anness mat-Trattat li jistabbilixxi l-Komunità Ewropea (3).
(5)
Abbażi tad-data pprovduta mill-Kummissjoni (Eurostat) skond l-Artikolu 8 g(1) tar-Regolament (KE) Nru 3605/93, wara n-notifka mill-Italja qabel l-1 ta’ April 2008 u fuq it-tbassir tar-Rebbiegħa 2008 tas-servizzi tal-Kummissjoni, il-konklużjonijiet li ġejjin huma ġġustifikati:
-
Wara li żdied minn 3,5 % tal-PGD fl-2004 għal 4,2 % tal-PGD fl-2005, id-defiċit ġenerali tal-gvern, tnaqqas għal 3,4 % tal-PGD fl-2006 u finalment għal 1,9 % tal-PGD fl-2007, li huwa taħt il-valur ta’ referenza għad-defiċit ta’ 3 % tal-PGD. Nett mill-impatt baġitarju tal-miżuri ta’ darba, id-defiċit għandu jkun ta’ 1,7 % tal-PGD fl-2007. B’paragun, il-mira stabbilita fl-aġġornament tal-programm ta’ stabbiltà ta’ Diċembru 2006 kienet ta’ 2,8 % tal-PGD.
-
L-aġġustament kien immexxi minn żieda fid-dħul mit-taxxi permanenti matul il-perijodu 2006-2007, li fil-biċċa l-kbira kien jisboq l-aspettattivi. Dan kien fil-biċċa l-kbira minħabba li l-miżuri adottati kienu effettivi aktar milli mistenni u tkabbir ekonomiku pjuttost ogħla milli mbassar. Wara stima li l-PGD fl-2005 mar lura bi ta’ punt perċentwali tal-PGD, il-bilanċ strutturali (jiġifieri l-ammont tal-bilanċ aġġustat ċiklikament li ma jinkludix il-miżuri ta’ darba u miżuri temporanji oħrajn) huwa stmat li tjieb b’1 u 1 punti perċentwali tal-PGD fl-2006 u l-2007 rispettivament.
-
għall-2008, it-tbassir tar-rebbiegħa ta’ l-2008 jipprevedi żieda fid-defiċit ta’ 2,3 % tal-PGD, inkluż 0,1 % tal-PGD mir-rikavat ta’ darba mill-bejgħ ta’ proprjetà immobbli. L-aggravazzjoni prevista tal-bilanċ baġitarju ser tirriżulta miż-żieda fil-proporzjon tan-nefqa primarja kurrenti mal-PGD u taxxi kurrenti aktar baxxi. Dan huwa parzjalment kontro-bilanċjat minn tnaqqis antiċipat fin-nefqa kapitali, li jirrifletti n-nefqa sostanzjali ta’ darba magħmula fl-2007. Minkejja li l-projezzjoni għad-defiċit ta’ 2,3 % tal-PGD hija biss ftit ogħla mill-mira uffiċjali għad-defiċit ta’ 2,2 % tal-PGD stabbilta fl-aġġornament ta’ Novembru 2007 tal-programm ta’ stabbiltà, din ta’ l-aħħar kienet ipprojettata permezz ta’ stima tal-produzzjoni tad-defiċit fl-2007 ogħla sewwa mir-riżultat rrappurtat. Għall-2009, it-tbassir tar-rebbiegħa jipprevedi, abbażi li ma jkunx hemm tibdil fil-politika, defiċit ta’ 2,4 % tal-PGD. Dan jimplika li d-defiċit tniżżel taħt il-valur ta’ referenza ta’ 3 % tal-PGD b’mod kredibbli u sostenibbli.
-
madankollu, il-bilanċ strutturali huwa projettat li jiggrava b’iktar minn ta’ punt perċentwali tal-PGD fl-2008 u, abbażi li ma jkunx hemm tibdil fil-politika, li se jitjieb bi ta’ punt perċentwali fl-2009. Dan għandu jkun ikkunsidrat fl-isfond tal-ħtieġa li jsir progress lejn il-kisba ta’ l-objettiv ta’ medda medja ta’ żmien (MTO - medium term objective) għall-pożizzjoni baġitarja, li għall-Italja hija pożizzjoni bbilanċjata f’termini strutturali,
-
wara li għal għaxar snin il-proporzjon tad-dejn tal-gvern naqas għal taħt il-104 % tal-PGD fl-2004 (minn iktar minn 121 % tal-PGD fl-1994), huwa żdied b’2 punti perċentwali tal-PGD fl-2005 u b’0,6 punti perċentwali oħrajn fl-2006, għal 106 % tal-PGD. Il-proporzjon tad-dejn naqas għal darb’oħra għal 104 % tal-PGD fl-2007. L-iżvilupp tal-proporzjon tad-dejn ġie affettwat b’mod sinifikanti minn operazzjoni finanzjarja temporanja li żiedet id-dejn, jiġifieri l-akkumulazzjoni ta’ l-assi likwidi fl-2006 u t-treġġigħ lura tagħha fl-2007. Mingħajr din l-operazzjoni, il-proporzjon tad-dejn kien jibqa’ pjuttost stabbli fl-2006, b’mod li jirrifletti t-titjib fil-bilanċ pożittiv primarju f’konformità mar-rakkomandazzjoni tal-Kunsill. Skond it-tbassir tar-rebbiegħa ta’ l-2008 tas-servizzi tal-Kummissjoni, bl-ipoteżi li ma jkunx hemm tibdil fil-politika, il-proporzjon tad-dejn huwa projettat li ser jaqa’ għal madwar 102 % sa l-2009. Filwaqt li fl-Italja l-proporzjon tad-dejn jibqa’ għoli u b’mod ċar ogħla mill-valur ta’ referenza, huwa jista’ jitqies li naqas b’konformità mal-korrezzjoni tad-defiċit eċċessiv fl-2007.
(6)
Fil-fehma tal-Kunsill, id-defiċit eċċessiv fl-Italja ġie kkoreġut u d-Deċiżjoni 2005/694/KE għaldaqstant għandha tiġi abrogata,
ADOTTA DIN ID-DEĊIŻJONI:
Artikolu 1
Minn valutazzjoni komplessiva jirriżulta li s-sitwazzjoni ta’ defiċit eċċessiv fl-Italja ġiet ikkoreġuta.
Artikolu 2
Id-Deċiżjoni 2005/694/KE hija b’dan abrogata.
Artikolu 3
Din id-Deċiżjoni hija indirizzata lir-Repubblika ta’ l-Italja.
Magħmula fil-Lussemburgu, 3 ta’ Ġunju 2008